Dwelmmuil-kat ontsnap uit tronk | Maroela Media
Argieffoto (Foto: Susann Mielke/Pixabay)
'n Kat, wat by 'n hoësekuriteittronk in Sri Lanka aangehou is toe hy met dwelmmiddels en SIM-kaarte betrap is, het ontsnap.
Sri Lanka se Aruna-koerant berig tronkbewaarders het die kat Saterdag by Welikada-tronk betrap. Hy het nagenoeg 2 g heroïen, twee SIM-kaarte en 'n geheueskyfie in 'n klein plastieksakkie om sy halsband gedra.
Volgens die koerant is die katjie in 'n kamer aangehou terwyl die ondersoek voortduur om te bepaal met watter gevangene hy verbind kan word, maar hy het Sondag uit die kamer ontsnap. Owerhede het nog nie dadelik kommentaar gelewer nie.
Die tronk het die afgelope paar weke al hoe meer gevalle aangemeld waar mense klein pakkies dwelmmiddels, selfone en selfoonlaaiers oor die muur na die gevangenes gooi.
Sri Lanka word deur dwelmhandel geteister en van die polisiebeamptes, wat die sake moet ondersoek, word glo ook geïmpliseer dat hulle gekonfiskeerde dwelmmiddels verkoop.